ይሁን እንጂ አቶ መለስን የተኩትና ይፋ ያደርጉታል ያልናቸው አቶ ኃይለማርያም ይፋ ሳያደርጉት አልፈው አሁን ዶ/ር አብይ አህመድ ደግሞ ተተክተዋል። በኢህአዴግ ግምገማዎች በተለይም በህወሓት ማዕከላዊ ኮሚቴ “አንተ ይህን ያህል ሚሊዮን ብር አለህ፣ የለም ውሸት ነው እኔ ያለኝ ይቺን ታህል ሚሊዮን ብር ብቻ ናት” እየተባባሉ ባለሥልጣናት ሂሳቸውን እስከገንዘባቸው ሲወጡ መወራቱንም ሰምተናል። ልናጣራው ግን አልተቻለንም። የተመዘገበውን መዝገብ እንድናይ ተፈቅዶልን ማጣራት ያልቻልን፣ አሉባልታውን ምን እንደርገዋለን? ለጠቅላይ ሚኒስትሩ ቢሮ የተሰጠው ይህ ሪፖርት (መዝገብ) ግን ለህዝብ እንዳይቀርብ ምን ይሆን ያገደው? ብዛቱ አስደንግጦን እንዳንወድቅ ይሆን ወይስ ሰዎቹ ቤሳ ቤስቲን የሌላቸው ምስኪኖች ሆነው አፍረን እንዳንሸማቀቅ? ወይስ ጊዜው የእርቅና የይቅርታ ስለሆነ እሱን መዝገብ መገላለጥ አያስፈልግም?
